Document ID: 32008R0058

REGULAMENTUL (CE) NR. 58/2008 AL COMISIEI
din 24 ianuarie 2008
de modificare a Regulamentului (CE) nr. 712/2007 privind lansarea unor invitații permanente la licitație pentru revânzarea pe piața comunitară a cerealelor păstrate de organismele de intervenție din statele membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 6,
întrucât:
(1)
Regulamentul (CE) nr. 712/2007 al Comisiei (2) a lansat invitații permanente la licitație pentru revânzarea pe piața comunitară a cerealelor deținute de organismele de intervenție din statele membre. Articolul 2 din respectivul regulament prevede ca ofertele depuse de către operatori să fie însoțite de o garanție de 10 euro per tonă, prin derogare de la articolul 13 alineatul (4) paragraful al doilea din Regulamentul (CEE) nr. 2131/93 al Comisiei din 28 iulie 1993 de stabilire a procedurii și a condițiilor pentru vânzarea cerealelor păstrate de organismele de intervenție (3).
(2)
Prețurile cerealelor pe piața comunitară au înregistrat, în general, o creștere spectaculoasă de la începutul campaniei 2007/2008. Această creștere nu este, însă, constantă și se constată fluctuații semnificative ale acestor prețuri, astfel încât există o diferență, uneori foarte importantă, între prețurile aflate în scădere pe piața comunitară și prețul la care se vând în cadrul licitațiilor produsele provenind din stocurile de intervenție. Din cauza acestor diferențe, se constată că loturile adjudecate nu sunt ridicate de operatorii beneficiari ai licitațiilor. Prin urmare, garanția de 10 euro per tonă stabilită în prezent nu este suficientă pentru a garanta ridicarea acestor loturi. În scopul evitării unei astfel de situații și asigurării unei funcționări eficiente a licitației organizate în temeiul Regulamentului (CE) nr. 712/2007, se impune majorarea valorii garanției menționate mai sus.
(3)
Prin urmare, Regulamentul (CE) nr. 712/2007 ar trebui modificat în consecință.
(4)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Articolul 2 din Regulamentul (CE) nr. 712/2007 se înlocuiește cu următorul text:
„Articolul 2
Vânzările menționate la articolul 1 se efectuează în condițiile stabilite de Regulamentul (CEE) nr. 2131/93. Cu toate acestea, prin derogare de la articolul 13 alineatul (4) paragraful al doilea din regulamentul menționat, garanția ofertei este stabilită la 25 EUR/tonă.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 ianuarie 2008.

Labels: 3
17
18